পুরাতন কুষ্টিয়া

পুরাতন কুষ্টিয়া বাংলাদেশের কুষ্টিয়া জেলার সদর উপজেলার হাটশ হরিপুর ইউনিয়নে পদ্মা নদীর তীরবর্তী অবস্থিত গ্রাম। ১৮২৩ সালে এখানে কুষ্টিয়া থানা প্রতিষ্ঠিত হয়। পদ্মা নদীর ভাঙ্গনের কারণে ১৮৫৫ সালে কুষ্টিয়া থানা বর্তমান থানাপাড়ায় স্থানান্তর করা হয়।

 ইতিহাস 

পুরাতন কুষ্টিয়ার উৎপত্তি কিভাবে হয়েছে তা জানা যায় না। তবে ধারণা করা হয় এটি প্রায় ৭০০–৮০০ বছরের পুরনো এলাকা। পুরাতন কুষ্টিয়া বর্তমান যে ইউনিয়নে অবস্থিত সেই এলাকা কাকদ্বীপ নামে পরিচিত ছিল।

সম্রাট শাহ জাহানের সময় পুরাতন কুষ্টিয়ায় নদীবন্দর গড়ে ওঠে। নদীবন্দরকে কেন্দ্র করে একটি শহর গড়ে ওঠে।‌ শহরটি 'মহানগর' নামে পরিচিত ছিল। শাহ জাহানের সময়েই শহরটি পদ্মা নদীতে বিলীন হয়ে যায়।

এখানে একটি ৩০০ বছরের পুরাতন বটগাছ রয়েছে। একদিল শাহ্ নামক এক ব্যক্তি গাছটি রোপন করেছিলেন। এখানে তার নামে 'বাবা একদিল শাহ্ মাজার' রয়েছে। কথিত আছে পুরাতন কুষ্টিয়াসহ আশেপাশের অঞ্চল পদ্মা নদীতে ডুবে গেলে একদিল শাহ্ তার হাতের লাঠি দিয়ে ক্রমাগত পদ্মার বুকে আঘাত করেন। কিছুদিনের মধ্যেই সেই দুর্যোগ কেটে যায়।

কোম্পানি শাসনামলে এখানে নীল কুঠি স্থাপিত হয়েছিল।

 জনপরিসংখ্যান 

২০২২ সালের জনশুমারি ও গৃহগণনা অনুযায়ী পুরাতন কুষ্টিয়ায় মোট ৬১৯টি খানা রয়েছে যেখানে ২,৪৪৫ জন মানুষ বসবাস করে। এর মধ্যে ১,২২৯ জন পুরুষ, ১,২১৫ জন নারী ও ১ জন হিজড়া রয়েছেন। এখানকার সাক্ষরতার হার ৭১.১৬% (৭ বছর এবং তার বেশি বয়সী)।

 উল্লেখযোগ্য ব্যক্তি 

 শামসুল হাদী - রাজনীতিবিদ ও বাংলাদেশের স্বাধীনতা যুদ্ধের অন্যতম যোদ্ধা

 তথ্যসূত্র 

 বহিঃসংযোগ 



বিষয়শ্রেণী:কুষ্টিয়ার ইতিহাস
বিষয়শ্রেণী:কুষ্টিয়া জেলার গ্রাম
বিষয়শ্রেণী:কুষ্টিয়া সদর উপজেলা
বিষয়শ্রেণী:হারানো শহর ও নগর